Buenos Airesko Euskaltzaleak Euskal Etxea

Buenos Airesko Euskaltzaleak Euskal Etxea, ofizialki Escuela de Lengua Vasca de Buenos Aires Euskaltzaleak, Argentinako Buenos Aires hirian dagoen euskal etxe bat da. 1944. urtean inauguratu zen. 2012tik Buenos Aireseko San Telmo auzoan du etxea, Bernardo de Irigoyen kalearen 826 zenbakian dago.

1944tik, Euskaltzaleak euskaltegiak Argentinan euskara irakastea eta euskal kultura zabaltzea ditu helburu. Euskalduntzeko engaiamendua hartua du. Ate zabaleko etxea da, plurala, eskuzabala sinesmen erlijioso, genero eta sexu aniztasun, ideologia, iritzi eta jarrera politikoen ikuspegitik, Argentinari zein Euskal Herriko abertzaletasunari dagokionez. Euskararen aldeko kanpainak, Euskal Herriaren etorkizuneko estatus politikoa erabakitzeko eskubidearen aldekoak, indarkeria sexistaren aurkakoak,  euskal presoek jasaten duten kartzela-sakabanaketa politikaren aurkako salaketa, jardueren bidez nahiz eskutitz-truke bakearen aldeko elkarrizketak sustatzeko ekintzak, besteak beste, dira Euskaltzaleak gaurko Euskal Herriarekin lotzen dituzten marka politiko eta afektiboak.

 Historia 
Buenos Aireseko Euskaltzaleak elkartearen sorrera-agiriak dioenez, “independente, autonomo eta garrantzi handiko helburu batekin jaio zen: euskara, euskaldunen nortasunaren eta izaeraren erroa, zaintzea”. Lehendabiziko bilera Buenos Airesen, Laurak Bat euskal etxean izan zen 1944ko uztailaren 15ean, Euskal Herriko lurralde askotako partaiderekin. Hurrengoak Buenos Aires hiriko beste euskal elkarte batzuetan egin zituzten, tartean Iparraldeko Euskal Etxea, Nafar Etxea eta Gure Echea Euskal Argentinar Klubean.  

Abuztuaren 25eko elkarretaratzean sortu zen Euskaltzaleak-en lehen Zuzendaritza Batzordea. Geroztik, Laurak Bat Euskal Etxeko egoitzan funtzionatu zuen 2005 urtera arte. Bost urtez Mexiko kaleko Lizarra Enea etxean, eta beste bi Gure Echea Klubak eta Xeito Novo elkarte galiziarrak eskuzabaltasunez utzitako egoitzetan pasa ondoren, 2012an bere lokal propioa erostea lortu zuen San Telmo auzoko Bernardo de Irigoyen kalean.

 Baliabideak 
2012az geroztik elkarteak etxe propio dauka San Telmo auzoko Bernardo de Irigoyen kalean.

 Jarduerak 
EUSKALTZALEAK Buenos Airesen, 1944an sortu zen, Argentinan euskara eta euskal kultura sustatzeko, irakasteko eta zabaltzeko. Euskara ikastaroez gain, hitzaldiak, kultur tailerrak, liburu aurkezpenak, zinema-emanaldiak, afariak, jolas eta mintza topaketak eta trikipoteoak antolatzen ditu. Euskal abestiek osaturiko errepertorioa duen abesbatza du, eta helduek osaturiko dantzari talde bat. 

 Euskara ikastaroak 
Gaur egun, Euskaltzaleak elkarteak A1.1 mailatik B1.1 mailara bitarteko ikastaroak eskaintzen ditu, aurrez aurrekoak, on-line eta hibridoak.  Euskara ikastaro-modalitate desberdinak: aurrez aurreko eskolak edo klase erdipresentzialak, mintza praktika taldeak edota urrutiko ikasketa. Azken modalitate hau, Euskaltzaleak-eko web orrialdeko gela birtualean topatuko duzun irakasleek diseinatutako online ikastaroa da.

On-line ikastaroa hasiera mailako ikastaroa da. Lau liburu dira, bakoitzak sei atal dituena, eta Gela birtualetik jaitsi daitezke. Atal bakoitzean azalpenak eta ariketak dituen testu gida bat dago eta kultura, bideoak eta audioak dituen beste bat. Tutorearen aholkularitza eta jarraipena ere izango duzu, e-mailen bidez. Halaber, zuzenketak eta zalantzen argibideak.  Hasiera maila hori bukatzean ikaslea gauza da bere burua aurkezteko, informazioa eskatu, lekuak eta pertsonak deskribatzeko, eta zikloaren amaierarantz, egunean zehar egindakoa kontatzeko, baita gerorako planak egiteko ere.

Euskara ikasi ez ezik, tradizioak, jaiak, musika, lekuak, mitoak eta erritoak, sinboloak, kirolak eta bestelako euskal kulturaren alderdiak, gaurkoak zein historikoak, jorratzen dira.

Euskara irakasleek talde ederra dute Euskaltzaleak-en, bost dira, eta haietariko hiruk (Irenek, Cecik eta hirurok) 35 urte daramatzate lan horretan, Macachíneko eratu ziren euskara iraksleen taldekoak dira. Harrigarria da urteetan nola mantendu den ikustea. Garrantzitsua da maila duen jendeak jarraitzea ikasten eta animatzea irakasle izateko. Ikasketa-prozesua bete ondoren jende askok uzten du eta garrantzitsua da erabiltzen jarraitzeko espazioak mantentzea eta jakintza hori transmititzea, katea ez etetea. Gero eta jende gehiago ari da euskara ikasten eta jende askok ikastaroetatik atera eta euskal etxean parte hartzen du. Adibidez, gehien parte hartzen ari diren batzuk Itziar Ituñoren jarraitzaileak dira. Talde handia hasi zen 2020an, boom-a izan zen. Euskal jatorririk ez duten pertsonak ziren, maila handia lortu zuten euskaraz, dantza taldeetan daude, elkartean laguntzen dute… Bat, adibidez, irakasle izatera heldu da. Trikipoteoak ere jende asko erakartzen du, batzuetan 200 pertsona inguru biltzen dira Buenos Aireseko San Telmo auzoko Alde Zaharrean eta badirudi Euskal Herrian daudela. Oso garrantzitsua da jende horrek etxe sentitzea espazio hau. Oso giro atsegina sortzen da.  Online ikastaroak ere ematen dituzte; Arrecifeseko online kurtsoan badaude leku askotako ikasleak: Bariloche, Trelew, Paraná, Puerto Madryn, La Pampa, Santa Fe… Pandemiaren ondoren hasi ziren. Euskal etxeetako jende asko dago eta saiatzen dira gero eta gehiago sartzen euskara euren espazioetan.

 Musika tailerrak 
Musika tresnak alboka, panderoa, trikitixa, txalaparta kasu.

 Topaketak 
Euskaltzaleak topagune irekia da,  aniztasuna ongi etorria da bertan. Bi ostiraletan behin hitzaldia edota pelikula bat dela-eta elkartzen dira. Jarraian, topaketa izaten da, eta hor sukaldariek prestatzen dituzten pintxoak dastatzeko aukera izaten da.

Azken urteotan kaleko festak ere antolatu ditugu, trikipoteoa adibidez. Trikitixak, albokak eta panderoak lagunduta, San Telmo auzoan tabernaz taberna kantuz ibiltzen dira eta auzoaren giroa alaitzen.

Euskal egutegiko datak kontuan izaten dituzte. Aberri eguna, Euskararen eguna, San Ferminak, Gernikako bonbardaketa eta bertako Euskal Astea eta “Buenos Aires Celebra al País Vasco” dira elkartzeko duten datarik garrantzitsuenak.

Etorkinaren egunaren jaian eta Kolektibitateen Patio Gastronomiko-an beste kulturetako kolektiboekin batera aritzen dira.

 Munduko Euskal Etxeen mapa 
erdian|thumb|380x380px|Ikus Munduko euskal etxeen mapa interaktiboa (Wikidatako datuekin, 2025)

 Erreferentziak 

 Ikus, gainera 
 Pello Mari Otaño
 Euskal etxeak
 Euskal diaspora

 Kanpo estekak 
 Webgune ofiziala
 www.euskaletxeak.eus

Kategoria:Argentinako euskal etxeak
Kategoria:Buenos Airesko probintzia